IV: Studija slučaja : Uticaj očekivanja na satisfakciju

 Easyjet: Kako niske cene mogu da obezbede  dobar imidž

Avio prevoz je industrija za koju se često govori da je uslužna delatnost sa veoma visokim bari​jerama za ulazak. Novi konkurenti koji su se pojavili u ovoj industriji su to promenili, pre svega EasyJet i Ryanair. Oni su pokazali da postoji prostor za funkcionisanje pouzdane usluge bez mnogo komplikacija. Oni su putovanje avionom toliko pojednostavili da ono potpuno liči na putovanju autobusom. Model na kojem se zasniva strategija ovih kompanija podrazumeva eliminisanje svih suvišnih elemenata koji podižu cenu avionske karte. Prodaja karata se zasniva na call-centrima i naruči​vanju putem interneta. Na ovaj način troškovi se smanjuju jednostavnim zaobilaženjem posred​nika. EasyJet svoje poslovanje jednostavno zasniva na obezbeđivanju što nižih troškova, a time i nižih cena putnih karti. 

Zbog ovakvog imidža potrošači ne očekuju tako sofisticiranu uslugu kao kod najpoznatijih svet​skih avio-prevoznika. To u potpunosti odgovara kompaniji EasyJet koja pokušava da ta očekiva​nja zadrži na nižem nivou, a kasnije ih mnogo lakše ispunjava i nadmašuje. Easyjet ne dodaje vrednost svom proizvodu kroz dodatne usluge, ali to ne znači da kompanija ne pokušava da zadovlji ili premaši očekivanja potrošača. Osnivač kompanije, Stelios Haji-Ioannou, rukovodi se sledećim principom koji je sam formulisao: „Ukoliko kreirate prava očekivanja, a onda ispunite ili nadmašite ta očekivanja, tada ćete imati zadovoljne potrošače“. Kompanija EasyJet je dakle prepoznala da postoje dva puta za sticanje konkurentske prednosti: pružiti takav nivo usluge koji ostala preduzeća ne mogu nadmašiti, ili sniziti nivo očekivanja potrošača a onda prevazići takva očekivanja i prijatno iznenaditi potrošača. Ova druga strategija je našla primenu u poslovanju EasyJet-a, i sve promotivne aktivnosti su usmerene ka primeni ove strategije. 

Ključ ovakve strategije jeste informisanje potrošača na pravi način o onom šta mogu da očekuju. „Kada se neko vozi autobusom, on ne očekuje besplatan ručak. Ne vidim zašto ne bismo mogli informisati potrošače da očekuju isto to i u avionu" kaže Stelios.

Ovako predstavljeno, vođstvo u troškovima je najvažniji element strategije EasyJet-a, ali upravljanje očekivanjima potrošača nije korišćeno na račun zadovoljstva potrošača ili ponovnih kupovina. Upravljanje očekivanjima u ovom slučaju ne proizvodi negativne efekte na satisfakciju i lojalnost potrošača.

Pošto u centar svoje strategije stavljaju snižavanje troškova i što nižu cenu za potrošača, EasyJet mora na više načina da snižava troškove. Jedan od osnovnih načina koji praktikuju jeste zaobilaženje posrednika - agenata i turističkih agencija. Ovo praktično znači da dva miliona potrošača, na godišnjem nivou mora direktno da kontaktira EasyJet. Kako je kompanija rešila ovaj problem?  Uvođenjem call centara kao i direktnim kontaktom putem interneta. Da bi ovo bilo uspešno postignuto, preduzeće EasyJet je razvilo sistem koji podrazumeva pozive ka samo jednom tele​fonskom broju. Pozivi se sa tog broja kasnije preusmeravaju ka pojedinačnim operaterima, ali bez obzira na sve tehničke prednosti ovakvog sistema, glavna prednost jeste poboljšanje imidža kompanije. Naime, potrošači kada zovu broj kompanije u određenoj zemlji ne znaju koji grad zovu, gde se pozivi preusmeravaju, a to pozicionira EasyJet kao kompaniju koja posluje na celoj teritoriji neke države, što je naročito bitno u velikim i razvijenim zemljama. Pored ovog glavnog broja, EasyJet raspolaže i sa preko sto drugih brojeva koji služe za pojedine reklamne kampanje ili promotivne akcije. Ovakav sistem omogućava i bolje praćenje efekata kampanja i akcija. 

Easyjet je organizaciju call centra poverio kompaniji koja ima veliko iskustvo u toj oblasti - Cable&Wireless. Ovo je kompaniji omogućilo fokusiranje na ključne elemente strategije, a deo operativnih aktivnosti EasyJet je prepustio specijalizovanoj kompaniji. Međutim, i ovako razrađen sitem je imao nedostataka. U periodima kada su promotivne kampanje u toku call centar u roku od tri nedelje pozove preko 100.000 potrošača. Nijedan call centar nije u mogućnosti da efikasno, a po prihvatljivim troškovima obradi ovoliki broj zahteva u tako kratkom vremenskom periodu. Re​šenje je nađeno u izdvajanju iz sistema već jednom izdvojenih aktivnosti - call centru. Do kakvog su rešenja došli EasyJet i Cable& Wireless? Pored konstantnog broja stalno angažovanih radnika u call centru angažovan je i veliki broj radnika koji rade "od kuće". Naime, svi pozivi koje stalno angažova​ni radnici ne mogu da prime se preusmeravaju ka radnicima koji rade "od kuće". Veliki broj ovakvih saradnika kompaniji omogućuje veliku fleksibilnost. Ovakvo rešenje je u potpunosti u skladu sa poslovnom filozofijom preduzeća - sniziti troškove. Rad "od kuće" eliminiše troškove call centra, kao i direktnu konkurenciju između zaposlenih koja rezultira u povećanju troškova radne snage.

Sličan princip je korišćen i pri zapošljavanju radnika u samom avio prevozu. EasyJet raskida sa tradicijom zapošljavanja veoma mladih devojaka i mladića koji se kasnije (prinudno) penzionišu veoma rano. EasyJet angažuje radnike u zrelim godinama, od kojih je veliki broj njih već radio u kompanijama iz istog sektora, kao npr. u British Airways-u.

Uprkos ovako dobro razvijenom sistemu call centara, EasyJet pokušava da snizi broj telefonskih po​ziva, ali u korist naručivanja i kontakta putem Interneta. Troškovi naručivanja avionske karte putem Interneta su čak za 93% niži od naručivanja telefonskim putem. Da bi obezbedili efektan prelazak na Internet naručivanje i kupovinu karte, menadžment EasyJet-a je preduzeo sledeće korake:

· Značajno snizio cenu karti kupljenih preko Interneta - popusti za karte kupljene putem Interneta su veoma značajni;

· Potencijalnim potrošačima je ponuđen veći izbor karti, prevoznika, kao i cena, ukoliko naručuju putem Interneta;

· Karte se mogu rezervisati i po nekoliko meseci unapred (za razliku od ranijeg sistema rezervacije putem telefona, koji je omogućavao rezervisanje karte do 30 dana unapred).


U isto vreme rezervacija putem telefona je ograničena na samo 7 dana od polaska. Sve ove aktivnosti su dovele do ubrzanog rasta i širenja kompanije EasyJet. Iako je rast značajan, u kom​paniji se još uvek neguju neformalni odnosi i prednosti međuljudskih kontakata u malim preduzećima.

Rast je doveo i do diversifikacije, pa sada EasyJet nudi u Velikoj Britaniji npr. i povoljno rentiranje automobila (rent-a-car usluge), kao i lanac povoljnih internet kafea.

EasyJet dokazuje činjenicu da avioprevoznici u nižem cenovnom segmentu mogu da potrošači​ma obezbede takav nivo usluge koji prevazilazi njihova očekivanja. EasyJet-ov pristup marketingu usluga pokazuje da novi tržišni učesnici ne moraju da igraju po starim pravilima usluživanja po​trošača, sve dok potrošači razumeju nivo usluge koji mogu da dobiju za nižu cenu. To ne znači da nema nezadovoljnih putnika, ali popunjenost kapaciteta od preko 85%, i stalni porast prihoda, pokazuje da je cenovno osetIjivi segment putnika veoma veliki.

Pitanja za diskusiju:

1. Zašto industrije poput avio prevoza imaju visoke barijere ulaska?
2. Na osnovu kojih faktora potrošači formiraju očekivanja? 
3. Koji faktori mogu dovesti do neispunjenja očekivanja potrošača?
4. Koji su načini formiranja cena u marketingu usluga? Koji je način odabrala ova avio-kompanija?
5. EasyJet je organizaciju call centra poverio kompaniji Cable&Wireless. Kako se to zove u marketingu usluga i koje su prednosti?
6. Koja je prednost korišćenja jednog telefonskog broja?
7. Koje su prednosti  angažovanja starijih kadrova i kadrova za rad „od kuće“?
8. Koje delatnosti, po vama, imaju perspektivu za još veću diversifikaciju avio-kompanije?
9. Navedite primer kada niste bili zadovoljni uslugom. Pokušajte da nađete uzrok. Da li su to nekada bila nerealna očekivanja? Ako jesu na osnovu čega su bila formirana?

